Šeliga, Juraj, poslanec NR SR (2022-09-23):
Ďakujem veľmi pekne. Nie je nás tu veľa, ale to už tak býva. Je fér povedať, že sú tu dvaja opoziční kolegovia. A, prepáčte, tak viacero, štyria. Ale ono zas, aby sme si dali aj do vlastných radov, jaj, SaS-ka je tiež už opozícia. Prepáč, Ondrej, vidíš ako stále to tak považujem, že vy s Jankou ste vlastne naši (reakcie z pléna), že ani nás tu nie je príliš veľa, aby sme teda, niektorí ste kritizovali trochu opozíciu, že tu nie sú. Tieto správy nie vždy pútajú pozornosť, nie vždy sú titulkami v novinách, ale faktom je, že tento úrad bol tak trochu nechcené dieťa. Ondrej Dostál to spomínal vo svojej faktickej poznámke, keď hovoril o tom, že už vlastne sme mohli počúvať tretiu správu a už tri roky tu mohol naplno fungovať úrad. Na druhej strane je pravdou, že asi vy by ste tu nesedeli, pani riaditeľka. (Reakcia z pléna.) A vlastne dokonca vidíte, máte pravdu. Tak to som si ja neurobil domácu úlohu. Tak aj vy by ste tu sedeli už tretíkrát, nebolo by to pre vás nové. Ale bez ohľadu na to, kto vládne alebo nevládne, tá téma korupcie tu je a téma korupcie tu bude. A mne sa zdá podstatne dôležitejšie povedať tri poznámky k tomu, ani nie čo je úplne obsahom tej správy, ale to, čo ste viacerí naznačili v tom svojom vystúpení, že aký je náš prístup ku korupcii. Samozrejme, my politici, či to je OĽANO alebo ZA ĽUDÍ, to bola jedna proste z kľúčových tém predvolebnej kampane, kvôli tomu mnohí ľudia volili naše strany a kvôli tomu sme dostali taký silný mandát, aby sme mohli zostaviť vládu. No napriek tomu by som povedal, že poďme o úroveň nižšie, a to je to, o čom sa tu hovorilo, že či naša spoločnosť je citlivá na korupciu a či naozaj to, čo vám hovoril ten váš priateľ, keď ste hovorili vy vo svojom vystúpení, že vy ste šéfka úradu udavačov, či to nie je niečo, čo my nejakým spôsobom nemôžme moderovať a či s tým niečo nemôžme robiť. Ja si veľmi dobre pamätám príklad, keď jedna dáma z Univerzity Komenského poukázala na to, akým spôsobom nečestne a nelegálne postupovala Univerzita Komenského a potom skončila v jednom fastfoode, kde predávala rýchle občerstvenie a niektorí z Univerzity Komenského sa jej tam chodili vysmievať. A nebola veľká masa tých, ktorí by sa jej hromadne zastávali. A takýchto ľudí je veľa. Boli tu spomínané Biele vrany, boli tu spomínaní ďalší a toto je niečo, a to je moja prvá poznámka, čo je podstatne väčšia výzva ako len to, že my si tu vypočujeme správu alebo že vy nájdete jedného alebo dvoch, alebo troch oznamovateľov, ktorí prídu k vám a povedia vám, že tu a tu sa stalo niečo nekalé. Scitlivovať spoločnosť na to, že korupcia je vlastne okrádanie samého seba, že keď si vybavujete niečo niekde a dávate za to úplatky, tak ten niekto, kto mal byť v poradí a mal prísť miesto vás, vlastne čaká a môže trpieť. A je to, tváriť sa, že sa to nedeje je podľa mňa hlúpe a klamlivé. Mnohí aj nám poslancom vyvolávajú, aby sme im niekde pomohli, aby niekto vybavil niečo u doktora, aby niekto niekoho uprednostnil na úrad a podobne. Ale je to ťažké. A dobre, oľaňákom nevolajú, vidím, že už híkajú, tak mne sem tam niekto zavolá a ťažko sa mi vysvetľuje, že byť poslancom neznamená, že mám prednostné právo alebo môžem komukoľvek čokoľvek vybavovať a podobne. Že to je tá prvá podaná poznámka aj otázka citlivosti, s ktorou musíme pracovať, a je to širší problém, ako len to, čo bolo obsiahnuté v tejto správe. A je to najmä podľa mňa problém vzdelávania, toho, že to spoločné, to naše, to slovenské, to, čo tu máme, je naozaj súčasťou každého z nás a každý z nás má na to vplyv. Druhá poznámka je to, a to bola jedna z veľkých debát, akým spôsobom a ako môže aj váš úrad, pani riaditeľka, odmeniť tých, ktorí prídu oznámiť korupciu. Boli tu veľké predvolebné sľuby, že dáme podiel z toho, čo sa podarí zachrániť alebo čo sa podarí odhaliť. Ak niekto teda nahlási v úvodzovkách, že sa ukradne alebo bol ukradnutý milión, tak dostane nejaké percentá z toho. No tam, žiaľ, nie sme. Neviem sám, či to je najlepší postup, ale faktom je, že, a súvisí to, samozrejme, aj s tým, čo som hovoril predtým, že tí, ktorí nájdu odvahu a prídu oznámiť korupciu, by mali byť odmenení nielen finančne, ale aj morálne a mali by byť z nich hrdinovia, mali by byť tí, ktorí sú v komunite ako, ako vzorom. Dnes sa, žiaľ, deje opak. A tretia vec, a o nej sa bavme, a to je politická, je, keď pán poslanec Šefčík hovoril, že on by rád videl, ako tento úrad zanikne a hovoril to aj pán poslanec Mičovský, že čo sa stane, ak nebude pokračovať vláda, po voľbách teraz mám na mysli, ktorá to myslí s bojom proti korupcii a so stíhaním trestných činov vážne. Hovorím to s obavou a referujem na výroky, ktoré povedal bývalý minister vnútra Kaliňák, ktorý hovoril o tom, že niektoré úrady treba zrušiť, že treba prijať ústavný zákon o tom, že niektoré procesy boli nezákonné a protiústavné. Toto je veľké riziko, ktoré tu je, a treba o ňom hovoriť, ale treba o ňom hovoriť aj napriek tomu, že dnes je koalícia v takom stave v akom je, lebo tie voľby sa blížia a je riziko toho, že možno pán Kaliňák dodrží svoje slovo a bude sa snažiť presadiť to, aby napríklad špeciálna prokuratúra, možno aj váš úrad pôjde do toho balíka, boli zrušené. To je podľa mňa, na to by mala byť spoločnosť mimoriadne citlivá, na tento typ vyjadrení, a mala by dávať pozor, aby naozaj Úrad na ochranu oznamovateľov protispoločenskej činnosti nebol takým nechceným dieťaťom. Na konci dňa vám môžem povedať, pani Dlugošová, že nevediete si až tak zle, keď tu sedí toľko poslancov v piatok o jednej. Takže boli už aj horšie rozpravy, bolo tu menej ľudí. Takže si myslím, že to je dobrý štart. Všetci vám držíme palce v ďalšej činnosti a verím, že budúci rok, keď budete prednášať túto správu, že tu ešte stále budeme, to je prvá poznámka. A druhá poznámka je, že nás tu bude podstatne viac. Ďakujeme za vašu prácu. (Potlesk.)